**Γενικά συμπεράσματα για τον Δημήτρη Πικίωνη και το έργο του**

Με το τέλος του Νεοκλασικισμού, αρχίζει για την Ελλάδα το αρχιτεκτονικό χάος, ή όπως μπορούσαμε να πούμε αλλιώς, οι σκοτεινοί χρόνοι της Αρχιτεκτονικής. Ο Δ. Πικιώνης εμφανίζεται ακριβώς αυτή την εποχή, με βαθειά χαραγμένη μέσα του τη συνείδηση αυτού του χάους. Έβαλε σα σκοπό του να αντιμετωπίσει αυτό το αδιέξοδο της αρχιτεκτονικής μας αισθητικής με το μεγάλο του ταλέντο και τη βαθύτατη μόρφωσή του. Δοκίμασε, πειραματίστηκε με θάρρος, με ειλικρίνεια.

Ο καλλιτέχνης αυτός στην κορυφαία έννοια του ποιείν, αισθάνθηκε πως η αρχιτεκτονική ήταν η μόνη του έκφραση, αλλά όχι μόνο πάνω σε ένα θέμα μα ανάμεσα σ’όλα τα θέματα, στον κόσμο, στην ιστορία του κόσμου και μάλιστα του ελληνικού, στον άνθρωπο, στην ιστορία του ανθρώπου.

Από μαθητές του, από όσους έχουν διδαχθεί ή άλλοι που σχετίσθηκαν με τον Πικίωνη, του αποδίδουν το χαρακτηρισμό του επίμονου ερευνητή, του οξύ παρατηρητή και του ευαίσθητου. Τον σκιαγραφούν ως προικισμένο με σπάνια αφομοιωτική δύναμη αλλά και ωραιοπαθή μέχρι σημείου να θυσιάζει καμιά φόρα στην αισθητική ανάγκη την πρακτικότητα. Σαν «κτίστης» μετέφρασε τις πνευματικές του ανησυχίες σε ό,τι έκτιζε, ενώ ό,τι τον χαρακτηρίζει είναι η διεισδυτικότητα και η βέβαιη αρετή της ενοράσεως και της ενακοής.

Έτσι, ο Δ. Πικιώνης σε μια θαυμαστή ελληνική στιγμή έδωσε νέα πνοή στην αρχιτεκτονική, και αναφερόμαστε στη διαμόρφωση του λόφου του Φιλοπάππου και των προσβάσεων της Ακρόπολης. Σε αυτήν την «ποιητική» εργασία, στο γοητευτικό θεωρείο της Ακρόπολης και της Αθήνας όπως έχει χαρακτηριστεί. Αλλά και που έχει συζητηθεί και ως «σημείο αντιλεγόμενο», εκεί όπου ο καλλιτέχνης μπόρεσε να εκφράσει ένα ιδανικό περιωπής, όπου χρησιμοποίησε την πέτρα και το σπασμένο κεραμίδι με ψυχή και με νου.